  Виталий Пронин История калыклы тунсыко.Ижысь «Лифт» юртын ортчиз 1917-тӥ арысь революцилы сӥзем лекция. История наукаосъя доктор, Кун Думаысь депутат Алексей Загребин сое вераськон сямен ортчытӥз. Революция пумысен асьсэ малпанъёссэс веразы на Удмурт кун универсиетысь  профессор Владимир Владыкин, дышетӥсьёс Наталья Бармина, Людмила Бехтерева, Кун Кенешысь депутат Энвиль Касимов.Валамон, та тема туж секыт но пумозяз эскерымтэ. Соин ик Алексей Загребин вераз: лекциос ортчылозы толэзьлы быдэ.- Мыным, историклы сямен, уг кельшы, 1917-тӥ ар вунэтэмын шуыса, соин ик ми татчы люкаським, - шуиз Алексей Загребин. - Та пумиськонъёсын ми ваньзэ сэрттыны-пертчыны турттом. М. Горький нимо парк дортӥ пичи дыръям поръякум, мон уг тодӥськы вал, отысь «скоройлэн» юртэз - со Генераллэн коркаез шуыса. 20 арескам гинэ аслым усьтыны кутски городлэсь историзэ.Сыӵе ик тодмотэм кылё город, история огшоры калык понна но. Кыӵе вал удмурт кыл 1775-тӥ арын Пуцек-Григоровичен поттэм грамматика дыръя, нош кыӵе со луиз 1917-тӥ арын ортчем революция бере? Кызьы азинскизы литература, улон-вылон?  Кыӵе мылкыдын улӥз калык? Ку вуиз революция городъёсы но гуртъёсы? Та юанъёс али но пумозяз сэрттэмын-пертчемын ӧвӧл на. Ижкар 1918-тӥ арын.- 1917-тӥ арлэн емышъёсыз, вакыт воштӥськон сярысь валан ми доры вуиз бер - 1918-тӥ-1920-тӥ аръёсы гинэ, - вера Алексей Егорович. - Оло, соин но валэктыны луоз Воткинскысь но Ижысь заводъёсысь ужасьёслэсь бугыръяськыны кутскемзэс.- Революция - со секыт вакыт, куке улон чутрак воштӥське. Адями та учыре бырйыны кулэ, кыӵе сюрестӥ мыноно, - итӥське профессор Владимир Владыкин. - Ми али но ум тодӥське на, ку йылпумъяськиз со революция. 1917-тӥ арын.Зэм но, Октябрь революция бере, мае гинэ ӧз чида ни калык. Огласянь, Граждан ож,  мукет ласянь, удмурт автономиез кылдытон. Революция, кызьы гожъя вал кылбурчи Владимир Маяковский, улӟытӥз калыкез, пельпум вылэ пуксем  тузонэз курткиз. Мытэм вераськон азинскоз толэзьлы быдэ. Пумиськонъёсын эскеремын луозы революцилэн пӧртэм палъёсыз. Кызьы адӟиськиз 1917-тӥ ар печатьын, кызьы воштӥськизы кыл, литература, кыӵе мылкыдзы вал заводъёсын ужасьёслэн, гуртын улӥсьёслэн но мукет.Мария Векшина Вашкала туспуктэмъёс кутэмын архивысь Теги: Ижкар история революция  